PADOMES LĒMUMS (ES) 2022/2575

(2022. gada 19. decembris)

par nostāju, kura Eiropas Savienības vārdā jāieņem Partnerības padomē, kas izveidota ar Tirdzniecības un sadarbības nolīgumu starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses, attiecībā uz lēmuma pieņemšanu par to personu saraksta izveidi, kuras vēlas un spēj būt šķīrējtiesneši saskaņā ar minēto nolīgumu

EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši tā 217. pantu saistībā ar 218. panta 9. punktu,

ņemot vērā Eiropas Komisijas priekšlikumu,

tā kā:

(1) Tirdzniecības un sadarbības nolīgums starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses (1) (“Tirdzniecības un sadarbības nolīgums”), tika noslēgts ar Padomes Lēmumu (ES) 2021/689 (2) un stājās spēkā 2021. gada 1. maijā.

(2) Ievērojot Tirdzniecības un sadarbības nolīguma 752. panta 1. punktu, Partnerības padomei, kas izveidota ar minētā nolīguma 7. panta 1. punktu, ir jāizveido to personu saraksts, kuras vēlas un spēj būt šķīrējtiesneši. Saraksts ir jāveido no šādiem trim apakšsarakstiem: viens personu apakšsaraksts, kas sagatavots, pamatojoties uz Savienības priekšlikumiem; viens personu apakšsaraksts, kas sagatavots, pamatojoties uz Lielbritānijas un Ziemeļīrijas Apvienotās Karalistes (“Apvienotā Karaliste”) priekšlikumiem; un viens tādu personu apakšsaraksts, kuras nav nevienas Puses valstspiederīgie un kandidē uz šķīrējtiesas priekšsēdētāja amatu.

(3) Katrā apakšsarakstā ir jānorāda vismaz piecas personas.

(4) Ievērojot Tirdzniecības un sadarbības nolīguma 741. panta 2. punktu, visiem šķīrējtiesnešiem jābūt personām, kuru neatkarība nav apšaubāma, kurām ir vajadzīgā kvalifikācija, lai tās varētu ieņemt augstus amatus tiesu iestādēs attiecīgajās valstīs, vai kuras ir juriskonsulti ar atzītu kompetenci. Viņiem jābūt pierādījušiem speciālās zināšanas tiesībās un starptautiskajā tirdzniecībā, tostarp konkrētos jautājumos, uz kuriem attiecas Tirdzniecības un sadarbības nolīguma otrās daļas pirmā temata I līdz VII sadaļa, VIII sadaļas 4. nodaļa, IX līdz XII sadaļa vai sestais temats, vai tiesībās un visos citos jautājumos, uz ko attiecas minētais nolīgums vai jebkurš papildinošais nolīgums, un priekšsēdētājam jābūt arī pieredzei strīdu izšķiršanas procedūrās.

(5) Saskaņā ar Tirdzniecības un sadarbības līguma 752. panta 3. punktu sarakstā neiekļauj personas, kas ir Savienības iestāžu, kādas dalībvalsts valdības vai Apvienotās Karalistes valdības locekļi, ierēdņi vai citi darbinieki.

(6) Pamatojoties uz Savienības un Apvienotās Karalistes priekšlikumiem, Partnerības padomei ir jāvienojas par astoņu personu apakšsarakstu šķīrējtiesas priekšsēdētāja amatam un par diviem sešu personu apakšsarakstiem šķīrējtiesnešu amatam.

(7) Nostājas, kas Eiropas Atomenerģijas kopienas vārdā jāieņem Partnerības padomē par jautājumiem, uz kuriem attiecas Eiropas Atomenerģijas kopienas dibināšanas līgums, noteikšanai piemēro atsevišķu procedūru.

(8) Ir lietderīgi noteikt nostāju, kas Savienības vārdā ir jāieņem Partnerības padomē,

IR PIEŅĒMUSI ŠO LĒMUMU.

1. pants Nostāja, kas Savienības vārdā jāieņem Partnerības padomē, kura izveidota ar Tirdzniecības un sadarbības nolīguma starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses, 7. panta 1. punktu, ir izklāstīta šim lēmumam pievienotajā Partnerības padomes lēmuma projektā.

2. pants Partnerības padomes lēmumu publicē Eiropas Savienības Oficiālajā Vēstnesī.

3. pants Šis lēmums stājas spēkā tā pieņemšanas dienā.

Briselē, 2022. gada 19. decembrī Padomes vārdā – priekšsēdētājs J. SÍKELA

(1) OV L 149, 30.4.2021., 10. lpp.

(2) Padomes Lēmums (ES) 2021/689 (2021. gada 29. aprīlis) par to, lai Savienības vārdā noslēgtu Tirdzniecības un sadarbības nolīgumu starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses, un Nolīgumu starp Eiropas Savienību un Lielbritānijas un Ziemeļīrijas Apvienoto Karalisti par drošības procedūrām klasificētas informācijas apmaiņai un aizsardzībai (OV L 149, 30.4.2021., 2. lpp.).